ตำรวจจับ 2 ผู้ต้องหา ทำบ่อขยะเถื่อน หลังชาวบ้านร้องเสี่ยงมลพิษและไฟไหม้
ตำรวจกองบังคับการปราบปรามการกระทำความผิดเกี่ยวกับทรัพยากรธรรมชาติและสิ่งแวดล้อม หรือ ปทส. เข้าตรวจสอบพื้นที่ในเขตสายไหม และภายในซอยอนามัยงามเจริญ 41  แขวงท่าข้าม เขตบางขุนเทียน กรุงเทพฯ สืบเนื่องจาก ได้รับเรื่องร้องเรียนผ่านเฟซบุ๊กของ ปทส. ว่ามีการนำขยะมูลฝอยจำนวนมากมาทิ้งในพื้นที่ เป็นเหตุให้ส่งกลิ่นเหม็นรบกวนประชาชนที่อาศัยอยู่ในพื้นที่มาโดยตลอดและยังเสี่ยงเกิดเหตุเพลิงไหม้อีกด้วย เจ้าหน้าที่จึงเข้าทำการตรวจสอบจุดทิ้งขยะที่มีการร้องเรียนทั้ง 2 จุด พบมีการนำขยะมูลฝอยหลากหลายชนิดมาทิ้งโดยขยะบางส่วนทับถมอยู่ในบ่อน้ำในที่ดินส่งกลิ่นเหม็นเน่าไปทั่วทั้งบริเวณ นอกจากนี้ จากการตรวจสอบยังพบว่า หากผู้ใดนำขยะมาทิ้ง จะต้องจ่ายเงินค่าทิ้งขยะให้กับผู้ต้องหา คันละ 60 บาท ตำรวจจึงเข้าแสดงตัวและจับกุมผู้ต้องหา 2 รายคือ นางสาวน้ำฝน และนางอัมพร พร้อมดำเนินคดีในความผิดฐาน “รับดำเนินกิจการกำจัดสิ่งปฏิกูลหรือมูลฝอย โดยทำเป็นธุรกิจหรือโดยได้รับประโยชน์ตอบแทนด้วยการคิดค่าบริการ  โดยไม่ได้รับอนุญาต” ตาม พ.ร.บ.การสาธารณสุข